Aquest dijous torna ‘Conta’m contes al Parc’
03 de juny de 2024

• Totes les cites seran a les 18.30 hores al Parc de la Pinada, excepte el dia 13 de juny que se celebrarà al jardí de la nova Biblioteca.

L'Ajuntament de l'Eliana ha organitzat, com és habitual amb l'arribada del mes de juny i del bon temps, el programa ‘Conta’m contes al parc’, que arrancarà aquest mateix dijous 6 amb ‘Conta’m contes amb somriures’ a càrrec de La Titella. Una actuació de dinàmiques lectores amb animació i cançons que cultivaren actituds de creativitat i diversió.

El dijous 13 el seguirà ‘Alícia al seu món’, a càrrec de Cocó Teatre, on, a través de les marionetes ens contaran el famós conte de curiositats, consells i raonament.

El dijous 20 serà la cita d'Ameba Teatre amb ‘Jo conte, tu contes’, on es posarà en valor la igualtat de gènere i contarà històries de xiquets i xiquetes.

I el ‘Conta’m contes al parc’ del 2024 excepcionalment, tancarà la seua edició el dimecres 26 amb ‘Uuuuh’, a càrrec de Mariel la contacontes, que narrarà històries de famílies diferents seguint un fantasma a la recerca de la seua pròpia. El programa es tancarà amb un berenar per a donar la benvinguda a l'estiu.

Com cada any, totes les cites se celebraran al parc de la Pinada, al costat del colomar, a les 18.30 hores excepte el dijous 13 de juny, que se celebrarà al jardí de la nova Biblioteca Municipal per a donar a conéixer aquest nou espai on gaudir de la lectura.

L'alcalde, Salva Torrent, ha posat en valor que totes aquestes històries promoguen valors alineats amb els Objectius de Desenvolupament Sostenible (ODS), estimulant la imaginació de les persones adultes elianeres del futur.